የእለት ደራሽ እርዳታ እየተሰጠ መሆኑን የመተከል ዞን ቡለን ወረዳ ተፈናቃዮች ተናገሩ
– የተፈናቃዮች ቁጥር 50 ሺህ መድረሱም
ተገልጿል ሙሐመድ ሁሴን አዲስ አበባ፡- በመተከል ዞን በቡለን ወረዳ በኮጂ ቀበሌ በሰላማዊ ዜጎች ላይ የተፈጸመውን ጭፍጨፋ ተከትሎ ከቀያቸው ለቅቀው በቡለን ከተማ የተጠለሉ ተፈናቃዮች የእለት ደራሽ እርዳታ እየቀረበላቸው መሆኑን ተናገሩ:: በወረዳው የተጠለሉት የተፈናቃዮች ቁጥር 50 ሺህ መድረሱም ተገልጿል:: በመተከል ዞን በቡለን ወረዳ በተለያዩ ቀበሌዎች በንጹሃን ዜጎች ላይ በተፈጸመው ጭፍጨፋ በርካታ ዜጎች ከመጎዳታቸውም በላይ በወረዳው የተጠለሉ ዜጎች ለከፍተኛ ርሃብ እና ችግር ተጋልጠው የነበረ ሲሆን አሁን ላይ የእለት ደራሽ እርዳታዎች እየተሰጧቸው መሆኑን ለኢትዮጵያ ፕሬስ ድርጅት ተናግረዋል::የወረዳው አደጋ ስጋት እና ምግብ ዋስትና ጽሕፈት ቤትም እያቀረበ ያለው የእለት ደራሽ እርዳታ 50 ሺህ ከደረሰው የተፈናቃዮች ቁጥር አንጻር እዚህ ግባ የሚባ አይደለም ብለዋል:: ከሰሞኑ ለኢትዮጵያ ፕሬስ ድርጅት አስተያየታቸውን የገለጹት ከጭላንቆ ቀበሌ ተፈናቅለው በመጠለያ ውስጥ የሚገኙት አርሶ አደር ስሜነህ አጥናፉ፤ አገር ሰላም ብለው በተኙበት ወቅት በጨፍጫፊዎች በተፈጸመባቸው ግፍ የተነሳ ከቤተሰቦቻቸው ጋር ተፈናቅለው በቡለን ወረዳ በባዶ አዳራሽ ውስጥ ተጠልለው እንደሚገኙ እና የሚላስ የሚቀመስ ባለመኖሩ ተፈናቃዮች በከፍተኛ ችግር ውስጥ ወድቀው እንደነበረ ገልጸው ነበር:: ይሁን እንጂ አሁን ላይ የእለት ደራሽ እርዳታ በአምስት ተሳቢ መኪኖች ቀርበው መሰራጨታቸውን የተናገሩት አርሶ አደር ስሜነህ ትናንት ለኢትዮጵያ ፕሬስ ድርጅት እንደተናገሩት፤ የቀረቡ የእርዳታ እህሎች የቦቆሎ ዱቄት፣ ስንዴ፣ የሕጻናት ምግብ ብስኩት ተሰጥቷል::የእኔ ቤተሰብ ብዛት 12 ሲሆን አንድ ኩንታል የቦቆሎ ዱቄት ደርሶኛል::ለሁሉም ተፈናቃዮች የቦቆሎ ዱቄቱ መዳረስ ችሏል:: ለመተኛ የሚሆን ሸራ፣ መጠጫ ኩባያ፣ እና ዱቄት የእለት ደራሽ እርዳታዎች ተሰጥተዋል::ይሁን እንጂ የቀያቸው የሰላም ሁኔታ እንዲረጋጋ በማድረግ እና ተፈናቃዮቹን ቀርቦ በማጽናናትና በማረጋጋት በኩል እንዲሁም ወደቀያቸው የሚመለሱባቸውን ሁኔታዎች በማመቻቸት በኩል የተሰሩ ስራዎች አለመኖራቸውን አርሶ አደር ስሜነህ አጥናፉ አስረድተዋል:: ከበኩጂ ቀበሌ የተፈናቀሉት አርሶ አደር አስማማው የኔነህ በበኩላቸው፤ የእለት ደራሽ እርዳታ እየተሰጠ መሆኑን ገልጸው፤ የተፈናቃዮቹ ቁጥር ከፍተኛ ከመሆኑ ጋር ተያይዞ የቀረበው እርዳታ በቂ አለመሆኑንና እርዳታው ያልደረሰው ተፈናቃይ መኖሩን ተመልክቻለሁ ሲሉ ተናግረዋል:: ተፈናቃዮችን ቀርቦ የሚያጽናና አካል ባለመኖሩ የእለት ደራሽ እርዳታው እየተሰጠም ቢሆን የመረጋጋት ሁኔታዎች አለመኖራቸውን የገለጹት አርሶ አደር አስማማው፤ በመንግስት በኩል ከሚደረጉ እገዛና ድጋፎች ይልቅ የቡለን ከተማ ነዋሪ ማህበረሰብ ከፍተኛ ርብርብ ማድረጉ እንዳስደሰታቸው እና ከተቀቀለ ጥሬ እስከ እንጀራ ድረስ በማሰባሰብ ነፍሳቸውን እንደታደጋቸው አስታውሰው አመስግነዋል:: የቡለን ወረዳ አደጋ ስጋት እና ምግብ ዋስትና ቡድን መሪ አቶ ቶላ ሰንበታ በበኩላቸው፣ የእለት እርዳታው መሰጠቱን ገልጸው፤ ‹‹ችግሩ በወረዳው መድረስ ከጀመረበት ከጳጉሜ ወር 2012 ዓ.ም ጀምሮ በወረዳው ስር ከሚገኙ 12 ቀበሌዎች በርካታ ተፈናቃዮች ወደ ወረዳው በመምጣት ተጠልለዋል::በየእለቱ ችግሩ እየሰፋ የቀጠለ በመሆኑ ተፈናቃዮች መምጣታቸውን ቀጥለዋል:: አሁን ላይ የተፈናቃዮች ቁጥርም በነፍስ ወከፍ 50 ሺህ ደርሷል:: የክልሉ የአደጋ ስጋት ስራ አመራር ኮሚሽን ከፌዴራል መንግስት ጋር በመተባበር የላከው የእለት ደራሽ እርዳታ መጠን ግን ሁለት ሺህ አንድ መቶ ሰማንያ ኩንታል የበቆሎ ዱቄት፣ ስንዴና ፋፋ ምግብ ሲሆን ከተፈናቃዮች ቁጥር አንጻር እጅግ በጣም አነስተኛ ነው፤ በመረጃ የሰማናቸው የድጋፍ መጠኖች ገና ከማዕከል አልደረሱም::በመሆኑም ከበጎ አድራጎት ወጣቶች እና ከማህበረሰቡ ጋር በመሆን ለእለት የሚያስፈልጉ ድጋፎችን ለማዳረስ ከፍተኛ ርብርብ እየተደረገ ይገኛል›› ብለዋል:: የንጹሃን ጭፍጨፋው ከእለት እለት የመቀነስ አዝማሚያ አስተማማኝ ባለመሆኑ የተፈናቃዮቹን ደህንነት በመጠበቅ ወደቀያቸው የመመለስ ስራ እየተሰራ አይደለም ያሉት አቶ ቶላ፤ በዚህ የተነሳ በማዕከል የተሰባሰቡት ዜጎች ከፍተኛ መጠን ያለው የእለት ደራሽ እህል ያስፈልጋቸዋል በመሆኑም መንግስትና በጎ አድራጊ ተቋማት ርብርብ ማድረግ እንዲችሉ ጥሪ አቅርበዋል፡፡አዲስ ዘመን ታኅሣሥ 20 /2013